CELEX: 62014TN0688
Language: lt
Date: 2014-09-19 00:00:00
Title: Byla T-688/14: 2014 m. rugsėjo 19 d. pareikštas ieškinys byloje Airport Handling/Komisija

3.11.2014   
            
            
               LT
            
            
               Europos Sąjungos oficialusis leidinys
            
            
               C 388/26
            
         2014 m. rugsėjo 19 d. pareikštas ieškinys byloje Airport Handling/Komisija
   
   (Byla T-688/14)
   2014/C 388/32
   Proceso kalba: italų
   
      Šalys
   
   
      Ieškovė: Airport Handling SpA (Soma Lombardas, Italija), atstovaujama advokatų R. Cafari Panico ir F. Scarpellini
   
      Atsakovė: Europos Komisija
   
      Reikalavimai
   
   Ieškovė Bendrojo Teismo prašo:
   
               —
            
            
               panaikinti 2014 m. liepos 9 d. Sprendimą C (2014) 4537 galutinis, kuriuo Europos Komisija pradėjo formalaus tyrimo procedūrą dėl bendrovės Airport Handling S.p.A. įsteigimo
            
         
               —
            
            
               arba, nelabai tikėtinu atveju, jei Bendrasis Teismas nuspręs patvirtinti tik kai kuriuos šio ieškinio pagrindus, minėtą sprendimą panaikinti iš dalies;
            
         
               —
            
            
               bet kuriuo atveju, priteisti iš Europos Komisijos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi trimis pagrindais.
   
               1.
            
            
               Pirmasis ieškinio pagrindas susijęs su SESV 107 straipsnio 1 dalies ir 108 straipsnio 2 dalies pažeidimu ir klaidingu taikymu.
               
                           —
                        
                        
                           Ieškovė teigia, kad sprendimas turi trūkumą, susijusį su tuo, jog Komisija klaidingai nusprendė, kad Airport Handling S.p.A. yra SEA Handling teisių perėmėja, remdamasi tariamu dviejų bendrovių ekonominio tęstinumo ryšiu, ir dėl šios klaidingos prezumpcijos priėmė sprendimą pradėti formalaus tyrimo procedūrą.
                        
                     
         
               2.
            
            
               Antrasis ieškinio pagrindas taip pat susijęs su SESV 107 straipsnio 1 dalies ir 108 straipsnio 2 dalies pažeidimu ir klaidingu taikymu.
               
                           —
                        
                        
                           Šiuo klausimu ieškovė teigia, kad sprendimas buvo klaidingas, nes Komisija nusprendė, jog Airport Handling S.p.A. kapitalizacija gali būti su rinka nesuderinama valstybės pagalba ir remdamasi šia klaidinga prezumpcija pradėjo formalaus tyrimo procedūrą.
                        
                     
         
               3.
            
            
               Trečiasis ieškinio pagrindas susijęs su gero administravimo principo pažeidimu.
               
                           —
                        
                        
                           Šiuo klausimu ieškovė teigia, kad Komisija, priimdama skundžiamą sprendimą, nesilaikė pareigos nešališkai ir rūpestingai išanalizuoti turimą informaciją ir neatsižvelgė į reikalavimą subalansuoti interesus.